Константин Величков
XIV. Мил навик е за мене…

chitanka.info

Мил навик е за мене да го срящам,

кога се връща — стария рибар.

Сърдечен поздрав отдалеч му пращам,

а той ми сочи тежкия товар.

От него от главата до петите

тече вода. Но радостно се смей,

кат гледа рибата в зарите

на бляскавото слънце как светлей.

Блазе му! Вечер в чиста е премена.

Край ламбата, опрян до старий зид,

седи всред челяд и жена засмена.

Изглежда ги доволен и честит

и за ловитбата в нощта студена

разказва важно с тържествуващ вид.

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.